Pritožba, ki jo je Evropska komisija vložila 28. septembra 2015 zoper sodbo Splošnega sodišča (šesti senat) z dne 15. julija 2015 v združenih zadevah T-389/10 in T-419/10
(Zadeva C-522/15 P)
Jezik postopka: italijanščina
Stranke
Pritožnica: Evropska komisija (zastopnika: P. Rossi, V. Bottka, agenta)
Drugi stranki v postopku: Siderurgica Latina Martin SpA (SLM), Ori Martin SA
Predlogi
Komisija Sodišču predlaga, naj:
(i) razveljavi izpodbijano sodbo v delu, v katerem so bili zmanjšani osnovni zneski globe, naložene družbi SLM in v katerem je bilo ugotovljeno, da v izpodbijanem sklepu ni bilo upoštevano, da družba SLM v delu kršitve ni bila udeležena na zunanjih področjjih Club Italia;
(ii) razveljavi izpodbijano sodbo v delu, v katerem je bila globa, naložena družbi SLM zmanjšana na 1.956.000 EUR, globa, določena družbi SLM solidarno z družbo Ori Martin pa razveljavljena;
(iii) v okviru svoje neomejene pristojnosti ponovno izračuna višino globe, ki naj se naloži, skladno s predlogom Komisije;
(iv) tožečim strankam na prvi stopnji naloži plačilo stroškov.
Pritožbeni razlogi in bistvene trditve
(i) Splošno sodišče naj bi izkrivilo dejstva s tem, ko je ugotovilo, da višina globe, naložene družbi SLM z izpodbijanim sklepom znaša 19,8 milijona EUR namesto – kot je bilo ugotovljeno z drugim popravnim sklepom – 15,965 milijona EUR, od tega 14 milijonov solidarno z družbo Ori Martin.
(ii) Splošno sodišče naj bi napačno uporabilo pravo v primeru solidarne odgovornosti za globe in pri izračunu zgornje meje 10%, ker je končni znesek globe, za katero je odgovorna SLM, določilo ob uporabi zakonske zgornje meje 10% celotnega prometa, ustvarjenega v referenčnem letu, v skladu s členom 23(2) Uredbe (ES) št. 1/2003 z 1.956.000 EUR. V zadevnem primeru bi moralo biti v sodbi navedeno, da je bila družba SLM zavezana ne le k plačilu 1.956.000 EUR, temveč tudi solidarno z družbo SLM dodatno 13,3 milijona EUR. Izračun zgornje meje bi moral biti izveden ločeno, za družbo SLM posamezno glede na časovno obdobje udeležbe pri kršitvi, v kateri je ni nadzirala družba Ori Marin (zgornja meja glede na skupni promet družbe SLM) in za družbi SLM in Ori Martin solidarno, z ozirom na časovno obdobje, v katerem je hčerinsko družbo nadzirala matična družba (zgornja meja glede na skupni promet družbe Ori Martin, ki v tem primeru ni bila dosežena).
____________
1 Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL, posebna izdaja v slovenščini, poglavje 8, zvezek 2, str. 205).